**Una nu mai e mama**

*Alex Camburu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îmi arde pielea de frică şi de ruşine

Tu, mamă, care m-ai sălăşluit în tine

M-ai rănit şi m-ai făcut neom, cum numai tu ştii

Cu mâna m-ai mângâiat, dar cuvintele-ţi m-au rupt fâşii, fâşii

M-ai oferit lumii, mi-ai dat lapte de furtună,

Dar eu m-am născut ploaie de vară care nu fulgeră şi tună

Singuratic am încercat să mă ascund printre flori şi petale,

Dar tu mi-ai spus că trebuie să inund toate străzile murdare

Privirea critică din ochii tăi plini cu dezamăgire

Atârnă greu ca o piatră de mormânt

Sub care când o să ajungi nu ştiu dacă o să te plâng

Sau dacă o să îmi ridic ochii spre cer răpus de fericire

Când o să îţi dai ultima răsuflare amară

Îmi va fi greu să te văd ca ce ar fi trebuit să fii, o mamă…

Printre amintiri prăfuite o să bag de seamă

Că nu am cunoscut-o niciodată pe această doamnă